送聞人伯封
作者：李正民
朝代：宋

paragraphs: 應奉見車工，楊愔逢選士。
古人記半面，落落纔一二。
羡君眸子明，洞徹無纖翳。
小吏曛黑來，匆匆便能識。
憶昔到君家，經史肆論議。
簡編討遺忘，指擿須臾至。
别來五六年，學問益純粹。
薦名上天閽，嚢錐見鋒鋭。
少年好奇偉，萬卷欲盡記。
春官方用賦，所尚在詞藝。
前人存矩矱，雕篆有深意。
寒窗務探討，詎可輕小技。
窮理盡性學，推論良有自。
士方騖場屋，未能臻極摯。
山中有老儒，發藥祛其蔽。
潛心造妙理，離合見同異。
我懷伯業能，嗜學忘肉味。
摩笈得異書，事理了無滯。
况子氣方豪，青萍嘗一試。
孜孜其勉旃，青霄將自致。